Samal aastal hiljem võeti Nice'i  tippkohtumisel komisjoni teatise KOM(2000) 379 põhjal vastu Euroopa sotsiaalpoliitika tegevuskava 2005. aastani, eesmärgiga muuta Lissaboni tippkohtumisel antud poliitilised lubadused konkreetseteks tegudeks ja moderniseerida Euroopa sotsiaalmudel. Tegevuskava keskmes oli idee tagada majandus-, tööhõive- ja sotsiaalpoliitika positiivne ja dünaamiline koostoime. Otsustati, et tegevuskava rakendamisel tehtud edusamme peaks kontrollima Euroopa Ülemkogu oma iga-aastasel kevadkohtumisel. Riigipead ja  valitsusjuhid kinnitasid ka nõukogu poolt vaesuse ja sotsiaalse tõrjutuse vastases võitluses vastu võetud eesmärgid ning kutsusid liikmesriike üles esitama 2001. aasta juuniks riiklikud kaheaastased tegevuskavad ja määrama kindlaks näitajad ja järelevalvemehhanismid, millega saab edu mõõta.